Pühapäeval, 7. veebruaril toimus juba neljandat aastat Uhtjärve Ürgoru Nõiariigi Vistel-Vastel perepäev. Perepäeva alguseks oli planeeritud 13:00, kuid juba tunnike enne seda hakkas rahvast nõiariiki kogunema ning kella üheks oli inimesi juba päris-päris palju. Neid tervitas Nõiariigi piiripunktis nõiamiilits, kes jagas kõigile riigis viibimiseks välja tasuta viisad, mille alusel oli võimalik hiljem loosiõnne korral kingitus saada. Tore oli vaadata, et nii  paljud inimesed olid võtnud hetke aega iseendale ja oma lähedastele, sest elutempo on meil kõigil nii kiire ning vahel on raske, kui mitte võimatu panustada lähisuhetesse rohkem aega. Küll on aga võimalik seda vähest aega kvaliteetsemalt kasutada - olla koos vastlahoos. Ka ilmaga oli pühapäeval väga vedanud- oli tõeliselt ilus talveilm, mis oli parajalt külm ja vägevalt lumine. Perepäeva juhatas kombekohaselt sisse Nõiariigi peremees ja peanõid Uhti. Vistel Vastel perepäev oli kuulutatud avatuks - küll on  kena kelguga hangest alla lasta. Jah, on kena kelguga hangest alla lasta, aga enne tuleb end soojaks võimelda, et pikimad liud ja kaugemad visked ikka välja tuleksid. Kõik soovijad võisidki koos Pillega Leopoldi virgutusvõimlemise saatel end enne võistlema asumist soojaks saada. Pärast seda alustati nõiariigi võistlustega. Kõigepealt toimusid soomekelgu ralli, suusatamine ja traditsiooniline luuavise. Peale esimesi võistlusi meie Nõiariigi nõiad imestasid, et kuidas küll kõik inimesed nendest ikka paremaid  aegu saavad ning Tuhkapoiss üritas sellele saladusele ka jälile saada, aga tulutult. Kõige tähtsam tegevus- liulaskmine, mõõdeti ära jääl ja mäel. Jääl anti valu ikka jalgadele ja saabastele, kes kõige pikemale põrutas ja kulutas, sellele kuulus ka tasu. Mäele olid inimesed aga kaasa võtnud abivahendid, et see liug ikka kõige pikem saaks. Ühed tegelased olid mäele tulnud isegi voodiga, mis oli nõidadele väga suureks imeks, sest voodis ju magatakse. Aga tuleb välja, et see on suurepärane liulimusiin. Päeva  lõpus said need, kellel jõudu ja jaksu veel üle oli, seda kartuli- ja porgandikastide tõstmises rakendada ning kelle suu kiiresti käis, sai oma võimetega kuklite söömises hiilata. Oi, küll see oli naljakas - suud ja silmad valget kreemi täis. Imelik, nõiad isekeskis arutasid, kas kõik inimeseloomad söövadki nii, aga vist mitte. Osavõtjaid oli igal alal palju ja parimad said ka väikesed nõiameened. Kellel aga ei tulnud kõik päris hästi välja, sai oma nõiameene loositünnist. Külastajad, kellel jaks puudus või  lihtsalt polnud mahti võistelda, said oma aega veeta käsitöötoas viltides, kelgutades, uisutades, suusatades ja jääkarussellil sõites (jääkarussell on külmunud tiigil püstlati külge kinnitatud paraja pikkusega rõhtlatt, mille küljes omakorda on raudkelk. Peale seda, kui jää on puhtaks lükatud, võib karussell paari inimese jõul oma tööd alustada). Hobustesõbrad, kes ei võistelnud, said nautida naaberkülast pärit hobuse ja tema perenaise seltsi, sest hobune vedas lapsi reega terve perepäeva kestel. Kellel aga  vahepeal kõht oli tühjaks läinud või külm näpistas, siis neil oli võimalus Nõiariigi suures saalis ja ka välikohvikus juua sooja nõiateed ja süüa erinevaid vastlaroogasid (oasupp, hernesupp, šašlõkk, kartulitangupuder peekonikastmega, seajalad, vastlakuklid. Päev möödus kiirelt ja lihtsa arvutuse põhjal külastas Nõiariigi perepäeva üle 500 inimese. Kõikide Nõiariigi viisade vahel loositi välja erinevaid auhindu ning peaauhinnaks oli suur kast ilutulestikku. See oli igati tore veebruarikuine pühapäev ja  loodetavasti kohtume 2011. aastal jälle siin! Me väärtustame perekondi ning siia on jälle ja alati oodatud kõik meie sõbrad ja tuttavad, nii kohalikud kui ka kaugema kandi inimesed!  Suured tänud: Liina Tell, Helen Laidma, Aivo Männiste, Margus Klaar perega, Pille Ploom, Kadri Kaur, Kristiina Kallion, Anita Tretjak, Marta Tammoja, Birgit Tell, Karille Bergmann, Kätlin Raag, Inga Lilleorg, Leane Kutsar, Jana Laar ja Marge Riks, kes aitasid nõiariigi perel seda päeva läbi viia. Suured tänud ka toetajatele:  Puka talu, Pokumaa, Võrumaa Teataja, Võrumaa24.